‘Dorpskoshuise nie weens ras uitgesluit’ – NWUDie dorpskoshuise het standpunt ingeneem. (Foto verskaf) Die Noordwes-Universiteit (NWU) se dorpskoshuise is nie op grond van hul rassamestelling van die jaarlikse verwelkomingsgeselligheid op die Potchefstroom-kampus uitgesluit nie. Só sê die NWU aan die hand van ŉ ondersoek na ŉ beweerde voorval van rasse-uitsluiting aan die universiteit. Die ondersoek het bevind die bewerings is ongegrond en dat daar bloot net kapasiteituitdagings was. “Ons kon geen bewyse vind wat die bewerings [van rassisme] ondersteun nie,” sê Louis Jacobs, woordvoerder van die universiteit. “Sou enige bewyse onder die aandag van die bestuur gebring word, sal die nodige prosesse wel ontvou.” Die bevindinge van die ondersoek is grotendeels gemaak op grond van samesprekings met die studenteraad (SR), die betrokke koshuisouers en huiskomiteelede (HK). ŉ Herrie het vroeër ontstaan nadat daar glo die aand voor die eerstejaars se verwelkomingsgeleentheid vir dorpskoshuise gesê is dat hulle nie divers genoeg is om die geleentheid in die amfiteater op die kampus by te woon nie. Daar is glo ook deur ŉ SR-lid gesê dat dit “te wit gaan lyk” wanneer hulle gevra gaan word om op te staan. Die dorpskoshuise se HK-lede is toe aangesê dat inwoners van dié koshuise na ŉ virtuele uitsending van die geleentheid moet kyk. Volgens Jacobs is van die dorpskoshuise en buitestudente sitplekke by lokale toegeken waar die eerstejaarverwelkoming regstreeks uitgesaai is. Dit is gedoen weens die beperkte kapasiteit van die amfiteater. “Die kapasiteit van die beskikbare lokale vir universiteitsgeleenthede, insluitend die eerstejaarverwelkoming, speel ŉ sleutelrol in die bepaling van die aantal toegekende sitplekke. Dit word gedoen in ooreenstemming met wetgewing en reëls, insluitend die Beroepsgesondheid- en Veiligheidstandaarde,” sê hy. “Dit is jammer en betreurenswaardig dat die betrokke koshuise van die hoofgeleentheid uitgesluit gevoel het.” Die universiteit se bestuur het gesê hulle neem kennis van belanghebbendes se teleurstelling oor die saak. Die bestuur het ook onderneem om ŉ “inklusiewe proses daar te stel wat sal verseker dat alle studente op en van die kampus ten volle deelneem en ingesluit voel by alle gebeure en aktiwiteite van die universiteit”. “Ons herhaal ons verbintenis tot diversiteit en inklusiwiteit en sal geen optrede duld wat strydig is met hierdie fundamentele beginsels nie.”